CELEX: C2005/205/64
Language: el
Date: 2005-08-20 00:00:00
Title: Υπόθεση Τ-243/05: Προσφυγή της Ελληνικής Δημοκρατίας κατά της Επιτροπής των Ευρωπαϊκών Κοινοτήτων, που ασκήθηκε στις 30 Iουνίου 2005

20.8.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 205/36
            
         Προσφυγή της Ελληνικής Δημοκρατίας κατά της Επιτροπής των Ευρωπαϊκών Κοινοτήτων, που ασκήθηκε στις 30 Iουνίου 2005
   (Υπόθεση Τ-243/05)
   (2005/C 205/64)
   Γλώσσα διαδικασίας: η ελληνική
   Η Ελληνική Δημοκρατία, εκπροσωπούμενη από τους Γ. Κανελλόπουλο και Ε. Σβολοπούλου άσκησε ενώπιον του Πρωτοδικείου των Ευρωπαϊκών Κοινοτήτων στις 30 Iουνίου 2005 προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               Να ακυρωθεί η προσβαλλόμενη απόφαση της Επιτροπής.
            
         
               —
            
            
               Άλλως να μεταρρυθμισθεί κατά τα ειδικότερα στην προσφυγή εκτιθέμενα.
            
         
               —
            
            
               Να καταδικασθεί η Επιτροπή στα δικαστικά έξοδα.
            
         Iσχυρισμοί και κύρια επιχειρήματα
   Με την προσβαλλομένη απόφαση η Επιτροπή, διενεργούσα εκκαθάριση των λογαριασμών κατά τον κανονισμό (ΕΟΚ) 729/70, απέκλεισε από την κοινοτική χρηματοδότηση διάφορες δαπάνες της Ελληνικής Δημοκρατίας στους τομείς των αροτραίων καλλιεργειών, του ελαιολάδου, και του δημοσιονομικού ελέγχου, με αποτέλεσμα τα ποσά αυτά να μην αναγνωριστούν ως νόμιμη κοινοτική δαπάνη και να καταλογιστούν σε βάρος της Ελληνικής Δημοκρατίας.
   Προς υποστήριξη της προσφυγής της η προσφεύγουσα επικαλείται καταρχήν ότι η Επιτροπή δεν είχε αρμοδιότητα να επιβάλει τις επίδικες διορθώσεις, καθόσον αυτές αφορούν δαπάνες που πραγματοποιήθηκαν από το κράτος μέλος σε χρονικό διάστημα προγενέστερο των 24 μηνών πριν από την πρώτη σχετική με τις δαπάνες αυτές ανακοίνωση της Επιτροπής.
   Περαιτέρω, σε ό,τι αφορά στην κατ'αποκοπή δημοσιονομική διόρθωση 5 % στον τομέα των αροτραίων καλλιεργειών που επιβλήθηκε με την προσβαλλομένη απόφαση με την αιτιολογία ότι δήθεν οι αρμόδιες Ελληνικές υπηρεσίες, παρά την πρόοδο που είχαν πραγματοποιήσει, εξακολουθούσαν να πραγματοποιούν πληρωμές και στις περιπτώσεις που δεν αποδεικνυόταν ότι οι αιτήσεις είχαν ελεγχθεί δεόντως, η προσφεύγουσα αμφισβητεί τα πραγματικά περιστατικά που επικαλέστηκε η Επιτροπή και επικαλείται πλάνη περί τα πράγματα και εσφαλμένη αιτιολογία της προσβαλλομένης αποφάσεως. Επικαλείται ακόμη παραβίαση των κατευθυντήριων γραμμών της Επιτροπής με στοιχεία νI/5330/97 καθώς και της γενικής αρχής της αναλογικότητας, εσφαλμένη εκτίμηση πραγματικών περιστατικών και πλημμελή αιτιολογία σχετικά με το ποσοστό της κατ'αποκοπή διόρθωσης που προσδιορίστηκε σε 5 %.
   Σε ό,τι αφορά στη διόρθωση στον τομέα του δημοσιονομικού ελέγχου, η προσφεύγουσα επικαλείται ότι οι καθυστερήσεις πληρωμών, για τις οποίες επιβλήθηκαν οι ένδικες διορθώσεις, οφείλονται είτε στην ανάγκη διενέργειας συμπληρωματικών ελέγχων λόγω διαπιστωθείσας μεγάλης απόκλισης από τις δηλωθείσες εκτάσεις είτε σε εξαιρετικές περιστάσεις δηλαδή στην υποβολή και εξέταση ενστάσεων που αφορούσαν λάθη καταχώρησης στη βάση δεδομένων διαπιστωθέντα μετά τις πληρωμές είτε, σε μία ειδικότερη περίπτωση, σε επίσχεση εργασίας που αποτελεί λόγο ανωτέρας βίας.